
A 5-a carte a lui Florentin Smarandache tradusă în ruseşte! 

De curând, a apărut la Editura Ştiinţifică Nord-Europeană din oraşul 
finlandez Hanko încă o carte de literatură a vâlceanului Florentin 
Smarandache, născut la 10.12.1954 în Bălceşti, profesor la Facultatea de 
Matematică a Universităţii „New Mexico” din oraşul Gallup, statul New 
Mexico, SUA, fondator al unui curent literar avangardist numit Paradoxism 
(deoarece utilizează paradoxurile). Este vorba despre volumul de versuri 
„Zăpadă întunecată”, a cărei ediţie princeps, „Dark Snow”, a apărut în limba 
engleză, tradusă din română de către autor, în anul 1992, la Editura „Erhus 
University Press” din oraşele Phoenix şi Chicago, SUA. 

Paradoxal este faptul că această carte a fost tipărită în limba rusă (cu 
titlul „Tiomnâi sneg”) de către o editură finlandeză, fiind tradusă din engleză 
de către un om de ştiinţă şi poet rus, Adolf Pavlovici Şvedcikov (foto), 
emigrat în SUA! 

Volumul are 122 de pagini, cuprinzând 105 poeme şi câte o scurtă 
prezentare bilingvă (engleză şi rusă) a autorului şi a translatorului. 

A. P. Şvedcikov s-a născut la 11.05.1937 în oraşul Şahti, în URSS, şi 
a absolvit în anul 1960 Facultatea de Chimie a Universităţii din Moscova, 
după care a fost cercetător la Institutul de Chimie Fizică al Academiei de 
Ştiinţe al URSS din Moscova. După desfiinţarea URSS a emigrat în SUA, 



unde a fost şeful Departamentului de Chimie al Pulsatron Technology 
Corporation din Los Angeles. A publicat peste 500 de poeme în reviste 
literare din diverse ţări, fiind traduse în italiană, spaniolă, franceză, 
germană, română, albaneză, poloneză, portugheză, greacă, chineză, 
japoneză şi hindi. 

Aceasta este cea de-a cincea carte de literatură a lui Florentin 
Samarandache tipărită în limba rusă de către editura finlandeză în acest 
an, traducerea precedentelor patru volume, „Paradoxistskie dvustişia” 
(Distihuri paradoxiste), „Iskusstvo Laia” (Arta lătratului), „Zakonî Florentina” 
(Legile lui Florentin) şi „Sotvorenie Novogo Celoveka” (Făurirea Omului 
Nou), fiind realizată tot de către A. P. Şvedcikov. 

